Drucker, Tomáš, minister zdravotníctva SR (2016-09-07):
Ďakujem veľmi pekne. Vážená pani predsedajúca, vážené pani poslankyne, vážení páni poslanci, dovoľte mi, aby som vám predložil návrh zákona, ktorý upravuje činnosti a postupy v súvislosti s transplantáciou ľudských orgánov, ľudských tkanív a ľudských buniek v Slovenskej republike, ktorý preberá dve smernice Európskej komisie, a to je smernica 2015/565 a smernica Komisie 2015/566, obe z 8. apríla 2015. V súvislosti s transplantáciou ľudských orgánov, ľudských tkanív a ľudských buniek sa ustanovujú nové požiadavky darcovstva, odberu, charakteristiky, konzervovania, distribúcie, transplantácie orgánov, požiadavky na darcovstvo a odber, postupy na zabezpečenie kvality a bezpečnosti v súvislosti s darcovstvom a odberom, postupy pri výmene orgánu, tkaniva a buniek medzi štátmi Európskej únie a tretími štátmi, teda ich vývoze a dovoze, požiadavky na zabezpečenie vysledovateľnosti orgánu, tkaniva alebo buniek, postupy oznamovania závažných nežiaducich udalostí a závažných nežiaducich reakcií, náležitosti zmeny v povoleniach na prevádzkovanie tkanivového zariadenia, pozastavenie alebo zrušenie povolenia, náležitosti povolenia na prevádzkovanie tkanivových zariadení, povinnosti poskytovateľov zdravotnej starostlivosti v súvislosti s používaním jednotného európskeho systému kódovania a kompetencie Ministerstva zdravotníctva Slovenskej republiky pri výkone štátnej správy v súvislosti s transplantáciami orgánov. Navrhovanou právnou úpravou sa odstraňujú problémy aplikačnej praxe, ktoré súviseli aj s nesprávnou transpozíciou smerníc Európskej únie vo vzťahu k transplantáciám orgánov, tkanív a buniek. Tu by som dovolil upriamiť pozornosť, že v súčasnosti mohlo mať tkanivové zariadenie vydané povolenie len na jednu činnosť, napríklad len na distribúciu. Neboli stanovené týmto poskytovateľom ani žiadne sankcie za porušenie ich povinností, to je nová požiadavka smernice. Zároveň odstraňujeme touto transpozíciou a návrhom zákona aj nakladanie s mŕtvym telom, ktoré doteraz bolo častokrát kritizované za zaobchádzanie ako neetické po odberoch, neestetická úprava mŕtveho tela a podobne. Sú tu aj dopady finančné, negatívne, poskytovateľom zdravotnej starostlivosti, ktorých je v súčasnosti 22. Bude požadovaná zmena povolenia, celkové náklady pre všetkých 22 poskytovateľov sú na úrovni 3 641 eur. To zdôvodnenie je predovšetkým o to, aby boli tieto povolenia komplexné a bolo možné preukázateľne zabezpečiť aj vysledovateľnosť buniek a tkanív, to je požiadavka smernice. Ďalší vplyv je smerom na Úrad pre dohľad nad zdravotnou starostlivosťou vo výške 20-tisíc eur. Tieto peniaze budú použité na úhradu za prevoz mŕtveho tela darcu ľudského orgánu zo zdravotníckeho zariadenia, ústavnej zdravotnej starostlivosti do miesta pohrebu. V súčasnosti tento prevoz mŕtveho tela bol hradený prevažne pozostalými a vzhľadom na potrebu zvýšenia počtu aj odberov ľudských orgánov a počtu vykonaných transplantácií ľudských orgánov sa navrhuje za prevoz tela mŕtveho darcu, že rodine bude uhrádzať tieto náklady Úrad pre dohľad nad zdravotnou starostlivosťou. Len pre predstavu, za rok 2015 bolo spolu 96 darcov ľudských orgánov. Ďalší vplyv je na zdravotné poisťovne, odhadovaný vo výške 140-tisíc eur, súvisí to s úhradou poskytovateľom záchrannej zdravotnej služby, aby prevážal ľudské orgány určené na transplantáciu a transplantačný tím zdravotníckych pracovníkov pri odbere a transplantácii srdca alebo pečene aj vrtuľníkom, ktorý doteraz nebol. Vážené panie poslankyne, páni poslanci, chcem vás poprosiť, aby ste predložený návrh zákona podporili. Ďakujem veľmi pekne.